pythainlp/thaigov-v2-corpus-22032023 huggingface dataset:
วันอังคารที่ 29 พฤศจิกายน 2565
ก.เกษตรฯ หารือคณะผู้แทนสภาธุรกิจสหภาพยุโรป-อาเซียน แนวทางความร่วมมือภาคเกษตร
ก.เกษตรฯ หารือคณะผู้แทนสภาธุรกิจสหภาพยุโรป-อาเซียน แนวทางความร่วมมือภาคเกษตร
นายนราพัฒน์ แก้วทอง ผู้ช่วยรัฐมนตรีประจำกระทรวงเกษตรและสหกรณ์ หารือร่วมกับ นายเดเนียล แพนส์ สมาชิกสภาธุรกิจอาเซียน-สหภาพยุโรป และประธานบริหารกลุ่ม DPO (Mr. Daniel Pans, EU-ABC Board Member and Group CEO, DPO International) และคณะนักธุรกิจ โดยมี นายเศรษฐเกียรติ กระจ่างวงษ์ รองปลัดกระทรวงเกษตรและสหกรณ์ ดร.วนิดา กำเนิดเพ็ชร์ ผู้อำนวยการสำนักการเกษตรต่างประเทศ และผู้แทนหน่วยงานสังกัดกระทรวงเกษตรและสหกรณ์ เข้าร่วม ณ ห้องประชุมกระทรวงเกษตรและสหกรณ์
สำหรับการหารือในวันนี้ EU-ABC รับทราบนโยบายกระทรวงเกษตรและสหกรณ์เกี่ยวกับการลดผลกระทบ Climate Change ซึ่งกระทรวงเกษตรฯ ให้ความสำคัญกับประเด็นการเปลี่ยนแปลงสภาพภูมิอากาศในภาคเกษตร โดยได้มีการจัดร่างแผนปฏิบัติการด้านการเกษตรเพื่อรองรับการเปลี่ยนแปลงสภาพภูมิอากาศ พ.ศ. 2566-2570 เพื่อยกระดับขีดความสามารถ ในการปรับตัวของเกษตรกรและภาคธุรกิจที่เกี่ยวข้องตลอดห่วงโซ่อุปทานสินค้าเกษตร อาทิ 1) ยกระดับการปรับตัวด้วยเกษตรเท่าทันภูมิอากาศ 2) เพิ่มการยอมรับและปรับใช้เทคโนโลยีตลอดห่วงโซ่อุปทานของสินค้าเกษตร และ 3) เพิ่มความอุดมสมบูรณ์ของดิน ความเพียงพอ และการเข้าถึงแหล่งน้ำและระบบ เพื่อให้บรรลุเป้าหมายการปล่อยก๊าซเรือนกระจกสุทธิเป็นศูนย์ (Net Zero) นอกจากนี้ ยังรับทราบการดำเนินการของไทยในการจัดการทรัพยากรประมงอย่างยั่งยืน และการเข้าร่วมเป็นภาคีสมาชิกของความตกลงระหว่างประเทศที่เกี่ยวข้องกับ IUU อาทิ เข้าร่วมเป็นสมาชิกองค์การบริหารจัดการประมงระดับภูมิภาค (Regional Fisheries Management Organization : RFMOs) ได้แก่ SIOFA และ IOTC รวมถึงการขยายความร่วมมือในภูมิภาคอาเซียนในการต่อต้านการทำประมงไอยูยู ซึ่งประเทศไทยเป็นสำนักงานศูนย์เครือข่ายอาเซียนในการต่อต้านการทำประมงไอยูยู
กระทรวงเกษตรฯ เตรียมความพร้อมสำหรับกฎระเบียบใหม่ของสหภาพยุโรป EU Deforestation Directive ร่างกฎหมายว่าด้วยสินค้าที่ปลอดจากการทำลายป่า ครอบคลุมสินค้า 6 ชนิด ได้แก่ เนื้อวัว ถั่วเหลือง น้ำมันปาล์ม โกโก้ ไม้ และกาแฟ รวมทั้งเพิ่มประเภทสินค้า ได้แก่ เนื้อหมู แกะ แพะ สัตว์ปีก ข้าวโพดเลี้ยงสัตว์และยาง และเชื่อมั่นว่าร่างกฎหมายดังกล่าวจะไม่กระทบต่อสินค้าเกษตรของไทย
นายนราพัฒน์ กล่าวเพิ่มเติมว่า กระทรวงเกษตรฯ เล็งเห็นความสำคัญในการส่งเสริมการพัฒนายกระดับเพื่อเพิ่มประสิทธิภาพการผลิตและลดต้นทุนให้เกษตรกรโคนมอย่างเร่งด่วน โดยให้ความสำคัญกับการเลี้ยงโคนมในรูปแบบเกษตรอัจฉริยะ เพื่อนำเทคโนโลยีมาใช้ในการบริหารจัดการฟาร์มและการวางแผนการผลิตให้สอดคล้องการความต้องการของตลาดผลิตภัณฑ์นม
ทั้งนี้ สหภาพยุโรปถือเป็นคู่ค้าที่สำคัญสำหรับประเทศไทย โดยเฉพาะภาคการเกษตร ซึ่งภาคเอกชนของสหภาพยุโรปมีบทบาทสำคัญในการขับเคลื่อนความสัมพันธ์ไทย-สหภาพยุโรปให้แน่นแฟ้นยิ่งขึ้น ตลอดจนการสนับสนุนการฟื้นฟูและกระตุ้นเศรษฐกิจของไทย โดย EU-ABC และคณะนักธุรกิจยินดีและยืนยันที่จะร่วมมือและทำงานอย่างใกล้ชิดกับภาครัฐและเอกชนไทย
วันอังคารที่ 29 พฤศจิกายน 2565
ปลัด พม. หนุนศูนย์ช่วยเหลือสังคมตำบลทั่วประเทศ  "รีสตาร์ท สับสวิตซ์ เพิ่มประสิทธิภาพ"
ปลัด พม. หนุนศูนย์ช่วยเหลือสังคมตำบลทั่วประเทศ  "รีสตาร์ท สับสวิตซ์ เพิ่มประสิทธิภาพ"
เมื่อวันที่ 28 พฤศจิกายน 2565 นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เป็นประธานเปิดการประชุมเชิงปฏิบัติการเพื่อซักซ้อมแนวทางการปฏิบัติงานของสำนักงานพัฒนาสังคมและความมั่นคงของมนุษย์จังหวัด ประจำปีงบประมาณ พ.ศ. 2566 พร้อมทั้งมอบนโยบายการขับเคลื่อนงานระดับพื้นที่ ให้กับคณะผู้ตรวจราชการกระทรวง พม. พัฒนาสังคมและความมั่นคงของมนุษย์จังหวัด (พมจ.) 25 จังหวัด ในพื้นที่ภาคกลางและภาคตะวันออก ผู้อำนวยการสำนักงานส่งเสริมและสนับสนุนวิชาการ 1 2 3 และ 7 และหัวหน้าหน่วยงานส่วนกลาง ณ โรงแรมบางกอกชฎา (โรงแรมกราฟ) กรุงเทพฯ
นายอนุกูล กล่าวว่า จากเหตุการณ์การกระทำความรุนแรงต่อเด็กในสถานรองรับเอกชนที่จังหวัดสมุทรสงคราม นับเป็นข้อท้ายสำหรับการทำงานอย่างมืออาชีพของเจ้าหน้าที่กระทรวง พม. ในพื้นที่ ที่ต้องดำเนินการตรวจสอบสถานรองรับเอกชนทั่วประเทศ โดยยึดกฎหมายเป็นมาตรฐานการทำงาน ถึงแม้ว่าจะมีข้อจำกัดในเรื่องกำลังคนและงบประมาณสำหรับศูนย์ช่วยเหลือสังคมตำบลที่มีอยู่ 8,000 กว่าแห่งทั่วประเทศ ในปีงบประมาณ 2566 เราจะขับเคลื่อนด้วยนโยบายใหม่ คือ “รีสตาร์ท สับสวิตซ์ เพิ่มประสิทธิภาพ” เพื่อเร่งแก้ปัญหาความเดือดร้อนของพี่น้องประชาชนให้ทั่วถึงและรวดเร็ว โดยจะมีการทบทวนคณะทำงานของศูนย์ และไม่จำกัดว่า ศูนย์จะตั้งอยู่ในหน่วยงานราชการส่วนท้องถิ่น วัด โรงเรียน หรือสถานที่อื่น เพราะเราต้องการให้ทุกสถานที่สามารถเข้าถึงและช่วยเหลือพี่น้องประชาชนได้จริงๆ และที่สำคัญคือ ศูนย์ทุกศูนย์ต้องขับเคลื่อนจากพี่น้องประชาชนในพื้นที่ เพราะรู้สาเหตุปัญหาที่แท้จริงและสามารถแก้ปัญหาได้ด้วยตนเอง ตามนโยบายของรัฐมนตรีว่าการกระทรวง พม. (นายจุติ ไกรฤกษ์)
นายอนุกูล กล่าวต่อไปว่า นอกจากนี้ กระทรวง พม. มีสภาเด็กและเยาวชน และอาสาสมัครพัฒนาสังคมและความมั่นคงของมนุษย์ (อพม.) 300,000 กว่าคนกระจายอยู่ทั่วประเทศ เป็นเครือข่ายที่เข้มแข็งช่วยศูนย์ช่วยเหลือสังคมตำบลทำงานในระดับพื้นที่ รวมทั้งการใช้ฐานข้อมูลกลุ่มเปราะบางจาก TPMAP (ระบบบริหารจัดการข้อมูลการพัฒนาคนแบบชี้เป้า) และสมุดพกครอบครัว ที่เป็นฐานข้อมูลครัวเรือนเปราะบาง เพราะปัจจุบัน เราต้องปรับตัว ต้องทำงานด้วยข้อมูล เพื่อความแม่นยำและประสิทธิภาพยิ่งขึ้น อีกทั้งทุกหน่วยงานที่ทำงานด้านสวัสดิการสังคมต้องร่วมมือเข้ามาช่วยกัน เพราะมีหน้าที่ร่วมกันเพื่อสวัสดิการสังคมสำหรับคนไทยทุกคน
นายอนุกูล กล่าวเพิ่มเติมว่า การให้บริการของศูนย์ช่วยเหลือสังคม สายด่วน พม. โทร. 1300 จะมีการเร่งแก้ปัญหาสายค้าง คือ อยู่ระหว่างเจ้าหน้าที่โทรกลับเพื่อสอบข้อเท็จจริงและให้ความช่วยเหลือต่างๆ เนื่องจากแต่ละวัน มีประชาชนโทรเข้ามาจำนวนมาก ส่งผลให้มีสายสะสมต่อเนื่อง ทั้งนี้ ปีงบประมาณ 2566 ได้มีการวางแผนแก้ไขปัญหาดังกล่าวไว้แล้ว โดยจะมีการเพิ่มคู่สาย เพิ่มกำลังคน และพัฒนาทักษะเจ้าหน้าที่ เพื่อให้สามารถโทรกลับและประสานส่งต่อความช่วยเหลือโดยเร็วที่สุด
วันเสาร์ที่ 26 พฤศจิกายน 2565
รองปลัดเกษตรฯ เป็นประธานเปิดกิจกรรม “Orkel Roadshow in Thailand”
รองปลัดเกษตรฯ เป็นประธานเปิดกิจกรรม “Orkel Roadshow in Thailand” ภาคเอกชนพร้อมสนับสนุนนวัตกรรมและเทคโนโลยี ร่วมขับเคลื่อนภาคเกษตรไทย
นายสุรเดช สมิเปรม รองปลัดกระทรวงเกษตรและสหกรณ์ เปิดเผยภายหลังเป็นประธานพิธีเปิดกิจกรรม “Orkel Roadshow in Thailand” ซึ่งจัดขึ้นโดยบริษัทออร์เคล เอเอส ประเทศนอร์เวย์ ณ ฟาร์มข้าวโพด ซีพีเอฟฟาร์มพืชไร่สุกร แสลงพัน - คาพราน ตำบลแสลงพัน อำเภอวังม่วง จังหวัดสระบุรี โดยมีผู้แทนบริษัทออร์เคล เอเอส ประเทศนอร์เวย์ หัวหน้าส่วนราชการกระทรวงเกษตรและสหกรณ์ ตลอดจนผู้ที่มีส่วนเกี่ยวข้องเข้าร่วม ว่า กระทรวงเกษตรฯ ขับเคลื่อนภาคการเกษตรประเทศไทยด้วย “โมเดลเศรษฐกิจ BCG” ซึ่ง เป็นการพัฒนา 3 เศรษฐกิจ คือ เศรษฐกิจชีวภาพ (Bioeconomy) เศรษฐกิจหมุนเวียน (Circu-lar Economy) และเศรษฐกิจสีเขียว (Green Economy) เพื่อให้เกิดการขับเคลื่อนประเทศไทยอย่างสมดุล เป็นธรรมและยั่งยืน ทั้งนี้ โมเดลเศรษฐกิจ BCG มีความสอดคล้องกับเป้าหมายการพัฒนาที่ยั่งยืน (SDGs) และสอดรับกับหลักการของปรัชญาเศรษฐกิจพอเพียง (SEP) ซึ่งเป็นกลไกสำคัญในการพัฒนาเศรษฐกิจและสังคมของประเทศไทย โดยโมเดลเศรษฐกิจ BCG ทำหน้าที่บูรณาการการพัฒนาตั้งแต่ต้นทางถึงปลายทาง ใช้องค์ความรู้ทางด้านวิทยาศาสตร์ เทคโนโลยี และนวัตกรรมสร้างคุณค่าเพิ่ม ดังนั้นแนวคิดและเทคโนโลยีการอัดก้อนวัสดุด้วยความละเอียดสูง โดยเครื่องอัดก้อน MC850 Flex ของบริษัทออร์เคล เอเอส ประเทศนอร์เวย์ นั้น ถือว่าเป็นอีกหนึ่งเทคโนโลยี ที่มีความสอดคล้องและจะช่วยตอบโจทย์ของโมเดลเศรษฐกิจ BCG
“กระทรวงเกษตรฯ ให้ความสำคัญกับการจัดสมดุลระหว่างการอนุรักษ์และการใช้ประโยชน์ เพื่อความยั่งยืนของทรัพยากรและความหลากหลายทางชีวภาพ และการใช้จุดแข็ง ความคิดสร้างสรรค์ และเทคโนโลยียกระดับมูลค่าในห่วงโซ่อาหาร การผลิตสินค้าเกษตรและการให้บริการที่เข้าถึงเกษตรกรอย่างแท้จริง เป็นการพัฒนาชุมชนและเศรษฐกิจฐานราก ช่วยยกระดับอุตสาหกรรมให้สามารถแข่งขันได้และเป็นมิตรต่อสิ่งแวดล้อม และความสามารถในการตอบสนอง ต่อการเปลี่ยนแปลงของโลก ซึ่งคุณประโยชน์หลักของเทคโนโลยีการอัดก้อนวัสดุด้วยความละเอียดสูงนั้น สามารถแยกออกซิเจนจากอาหารสัตว์และรักษาคุณค่าทางโภชนาการให้คงนานยิ่งขึ้น ซึ่งสามารถนำมาปรับใช้ให้สอดคล้องกับภาคเกษตรไทยได้" รองปลัดกระทรวงเกษตรฯ กล่าว
ทั้งนี้ เทคโนโลยีการอัดก้อนวัสดุด้วยความละเอียดสูง โดยเครื่องอัดก้อน MC850 Flex สามารถอัดก้อนวัสดุทางการเกษตร โดยเฉพาะข้าวโพดหมัก ขนาด 100 – 450 กิโลกรัม ซึ่งเหมาะกับเกษตรกรทุกระดับ ช่วยลดพื้นที่จัดเก็บวัสดุลงร้อยละ 40 – 70 ช่วยลดค่าขนส่ง ช่วยขจัดออกซิเจนซึ่งส่งผลต่อการเน่าเสีย สามารถเก็บคุณค่าทางอาหารไว้ได้นาน 1 ถึง 2 ปี ซึ่งจะช่วยแก้ปัญหาในเรื่องของปัญหาทุพโภชนาการของสัตว์ในฤดูแล้ง และช่วยให้สัตว์มีสุขภาพที่ดีขึ้น
วันเสาร์ที่ 26 พฤศจิกายน 2565
"ทิพานัน" ชี้เศรษฐกิจฟื้นตัว "พล.อ.ประยุทธ์" บริหารถูกทาง  โชว์S&Pคงอันดับความน่าเชื่อถือ BBB+
"ทิพานัน" ชี้เศรษฐกิจฟื้นตัว "พล.อ.ประยุทธ์" บริหารถูกทาง  โชว์S&Pคงอันดับความน่าเชื่อถือ BBB+ และคงมุมมองความน่าเชื่อถือของประเทศไทย (Outlook) ที่ระดับมีเสถียรภาพ (Stable Outlook) จากปัจจัยท่องเที่ยวโตเกินคาด ประมาณ 10ล้านคนในปี 65
วันที่ 26 พฤศจิกายน 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า บริษัท S&P Global Ratings (S&P) ได้คงอันดับความน่าเชื่อถือของประเทศไทย (Sovereign Credit Rating) ที่ BBB+ และคงมุมมองความน่าเชื่อถือของประเทศไทย (Outlook) ที่ระดับมีเสถียรภาพ (Stable Outlook) ถือเป็นข่าวดีของประเทศไทยที่ได้ภาพลักษณ์ที่ดีในสายตาชาวโลกและจะดึงดูดความสนใจจากนักลงทุนทั่วโลก เนื่องจาก S&P ถือเป็นบริษัทในเครือของ S&P Global Inc.สถาบันจัดอันดับความน่าเชื่อถือชั้นนำของโลก
น.ส.ทิพานัน กล่าวว่า โดยจากรายงานของสำนักงานบริหารหนี้สาธารณะ ระบุเหตุผลสำคัญที่ S&P คงอันดับความน่าเชื่อถือของประเทศไทยมาจากการคลี่คลายของสถานการณ์การระบาดของโรคติดเชื้อไวรัสโคโรนา 2019 (COVID-19) ตลอดจนการผ่อนคลายมาตรการควบคุมการระบาดของ COVID-19 และอนุญาตให้มีการเดินทางเข้าราชอาณาจักรไทย และการที่ประชาชนได้รับวัคซีนป้องกัน COVID-19 อย่างทั่วถึง เป็นปัจจัยสำคัญที่สนับสนุนการฟื้นตัวของภาคการท่องเที่ยวและการเติบโตของเศรษฐกิจไทย โดย S&P คาดว่า จำนวนนักท่องเที่ยวต่างชาติที่เข้ามาในประเทศไทยจะเพิ่มขึ้นจาก 428,000 คน ในปี 2564 เป็นประมาณ 10 ล้านคนในปี 2565 ซึ่งสูงกว่าที่คาดการณ์ และเศรษฐกิจไทย (Real GDP) จะเติบโตอย่างต่อเนื่องจากร้อยละ 2.9 ในปี 2565 เป็นเติบโตเฉลี่ยร้อยละ 3.2 ในช่วงปี 2565-2568
รองโฆษกประจำสำนักนายกรัฐมนตรี กล่าวว่า นอกจากนี้ การสนับสนุนการลงทุนอย่างต่อเนื่องตามแผนแม่บทภายใต้ยุทธศาสตร์ชาติและแผนการปฏิรูปประเทศ อาทิ โครงการพัฒนาระเบียงเศรษฐกิจพิเศษภาคตะวันออก (Eastern Economic Corridor) และโครงการลงทุนโครงสร้างพื้นฐาน เป็นปัจจัยที่ S&Pมองว่าจะช่วยเพิ่มความสามารถในการแข่งขันของเศรษฐกิจไทยในระยะต่อไป ขณะที่ภาคการคลังมีเสถียรภาพ จากการลดการใช้จ่ายภาคการคลังตามสถานการณ์การระบาด ที่คลี่คลาย รวมทั้งการจัดเก็บรายได้ของรัฐบาลมีประสิทธิภาพมากขึ้น อีกทั้งหนี้ภาครัฐบาลสุทธิและต้นทุนการกู้เงินมีเสถียรภาพ จึงทำให้เศรษฐกิจแข็งแกร่งขึ้น ขาดดุลงบประมาณลดลง และหนี้ภาครัฐบาลจะทยอยลดลงในระยะ 3 ปีข้างหน้า
ส่วนภาคการเงินต่างประเทศ พบว่าแม้ประเทศไทยจะขาดดุลบัญชีเดินสะพัดตลอด 2 ปีที่ผ่านมา แต่สถานการณ์การระบาดที่คลี่คลายส่งผลให้การดำเนินกิจกรรมทางเศรษฐกิจเริ่มกลับมาเป็นปกติ ภาคการท่องเที่ยวของประเทศฟื้นตัว อีกทั้งทุนสำรองระหว่างประเทศและสภาพคล่องของไทยยังอยู่ในระดับสูงและแข็งแกร่ง S&P คาดว่า ดุลบัญชีเดินสะพัดจะกลับมา เกินดุลเฉลี่ยร้อยละ 2.1 ของ GDP ในปี 2566-2568
“จากมุมมองของ S&Pสะท้อนว่า การดำเนินการมาตรการในการฟื้นฟูเศรษฐกิจของรัฐบาลภายใต้การนำของพล.อ.ประยุทธ์ จันทร์โอชา มาถูกทางทำให้เศรษกิจฟื้นตัวอย่างต่อเนื่อง และเป็นรูปธรรม และวางรากฐานสร้างโอกาสให้กับประเทศไทยเติบโตแบบก้าวกระโดดในอนาคต การเดินหน้าพัฒนาโครงสร้างพื้นฐานที่สำคัญของรัฐบาล อยู่ในสายตาของชาวโลก ซึ่งจะเร่งผลักดันให้เกิดการลงทุนจริงในพื้นที่ ในโครงการหลักๆ ได้แก่ รถไฟความเร็วสูงเชื่อม 3 สนามบิน โครงการท่าเรือแหลมฉบัง ระยะที่ 3 โครงการท่าเรืออุตสาหกรรมมาบตาพุด ระยะที่ 3ที่จะนำมาซึ่งการสร้างงาน สร้างรายได้ กระจายความเจริญและพัฒนาอย่างยั่งยืน ” น.ส. ทิพานัน กล่าว
วันเสาร์ที่ 26 พฤศจิกายน 2565
รัฐมนตรีว่าการกระทรวงยุติธรรม เผยเตรียมดันกฎหมายส่งเสริมปศุสัตว์ หวังยกระดับเกษตรกรให้มีความมั่นคง ชี้จัดแข่ง-ถ่ายผ่านออนไลน์
รัฐมนตรีว่าการกระทรวงยุติธรรม เผยเตรียมดันกฎหมายส่งเสริมปศุสัตว์ หวังยกระดับเกษตรกรให้มีความมั่นคง ชี้จัดแข่ง-ถ่ายผ่านออนไลน์ เพิ่มมูลค่าสัตว์พื้นเมือง-สร้างคุณค่าทางวัฒนธรรม เก็บภาษีเข้ารัฐ กระตุ้นท่องเที่ยวเหมือนต่างประเทศ
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงข้อเสนอแนวทางการส่งเสริมและสนับสนุนกิจกรรมปศุสัตว์ ว่า เพื่อโอกาสในการมีส่วนร่วมทางเศรษฐกิจในประเทศอย่างเป็นธรรม กระทรวงยุติธรรมได้มีการศึกษาข้อมูลกฎหมายประเทศออสเตรเลีย และการรับฟังความคิดเห็นจากหน่วยงานภาครัฐและภาคเอกชน โดยสรุปความเห็นได้ว่า หน่วยงานของรัฐยังไม่ได้ให้ความช่วยเหลือทางด้านวิชาการสำหรับสัตว์พันธุ์พื้นเมืองหรือสัตว์ที่มีคุณค่าทางวัฒนธรรมของประเทศเท่าที่ควร และกฎหมายปัจจุบันมีบทบัญญัติบางประการที่ล้าสมัยและเป็นอุปสรรคต่อการประกอบอาชีพที่เกี่ยวข้องกับการเลี้ยง หรือการจัดกิจกรรมที่เกี่ยวข้องกับสัตว์ ภาคเอกชนบางส่วนประสบปัญหาในการส่งออกสัตว์พื้นเมืองบางประเภทเนื่องจากไม่ได้รับการสนับสนุนจากหน่วยงานภาครัฐในการดำเนินการบางเรื่อง
นายสมศักดิ์ กล่าวว่า จากผลการศึกษาและรับฟังความคิดเห็นดังกล่าว กระทรวงยุติธรรมมีข้อเสนอให้มีการพิจารณาจัดทำกฎหมายโดยมีหลักการ คือ 1. กำหนดให้มีกลไก หลักเกณฑ์ และวิธีการในการสนับสนุนและเพิ่มขีดความสามารถของผู้ประกอบการ 2.กำหนดหลักการที่ชัดเจนในการคุ้มครองพันธุ์สัตว์เพื่อรักษาความเป็นเอกลักษณ์ของสัตว์พันธุ์พื้นเมือง และการคุ้มครองผลประโยชน์ทางเศรษฐกิจให้แก่เจ้าของพันธุ์สัตว์หรือชุมชน 3. กำหนดมาตรการในการส่งเสริมและกำกับดูแลการแข่งขัน การจัดแสดงและกิจกรรมอื่น ๆ ที่มีการใช้สัตว์พันธุ์พื้นเมือง โดยขั้นตอนต่อไปจะเสนอเรื่องเพื่อขอความเห็นชอบจากนายกรัฐมนตรี ก่อนเสนอให้คณะรัฐมนตรีพิจารณาให้ความเห็นชอบในหลักการและมอบหมายให้กระทรวงยุติธรรมดำเนินการร่วมกับหน่วยงานที่เกี่ยวข้องต่อไป
"ประเทศไทยประชาชนส่วนใหญ่ มีอาชีพเกษตรกรรม ทำไร่ ทำนา เลี้ยงสัตว์ ดังนั้น ผมจึงมีความสนใจเป็นพิเศษ ในการเลี้ยงสัตว์เศรษฐกิจ ผมได้เคยเห็น ที่ประเทศอังกฤษ มีม้าตัวเมียชนะมาทุกรางวัล ชื่อ Havre de Grace ประมูลขายได้ 10 ล้านดอลลาร์ ต่อมามีลูกชื่อ Heavenly Gracre ก็แข่งชนะได้หลายรายการ ลูกตัวที่สองชื่อ Graceful princess ก็ยังชนะได้อีก จะเห็นได้ว่าจากม้าธรรมดา แข่งขันจนมีชื่อเสียงก็จะเพิ่มมูลค่าได้หรืออย่างประเทศสเปน ที่โด่งดังเรื่องวัวกระทิง ที่จัดเป็นงานระดับโลก มีนักท่องเที่ยวไปชมมากมาย เพิ่มรายได้ให้กับประเทศ ซึ่งในบ้านเรามีทั้ง วัวชน ไก่ชน ควาย ม้า หากเราพัฒนากฎหมายปศุสัตว์ ที่จะให้มีการแข่งขันกีฬา รวมทั้งถ่ายทอดผ่านออนไลน์ ทำให้ถูกต้อง มีกฎหมายรับรอง จะช่วยเพิ่มมูลค่าให้ปศุสัตว์ ทั้งเกษตรกรผู้เลี้ยง คนจัดการแข่งขัน ผู้ขายอุปกรณ์ อาหารสัตว์ และยังเพิ่มรายได้จากการท่องเที่ยวด้วย"นายสมศักดิ์ กล่าว
วันเสาร์ที่ 26 พฤศจิกายน 2565
โฆษกรัฐบาลเผย รัฐบาลจริงจัง ระงับการเผยแพร่ข้อมูลเท็จผ่านระบบคอมพิวเตอร์ ป้องกันการฉ้อโกงผ่านระบบออนไลน์ และการสร้างความเข้าใจผิดให้กับประชาชน
โฆษกรัฐบาลเผย รัฐบาลจริงจัง ระงับการเผยแพร่ข้อมูลเท็จผ่านระบบคอมพิวเตอร์ ป้องกันการฉ้อโกงผ่านระบบออนไลน์ และการสร้างความเข้าใจผิดให้กับประชาชน
วันที่ 26 พฤศจิกายน 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยถึงความคืบหน้าการดำเนินการเพื่อป้องกันและระงับการเผยแพร่ข้อมูลอันเป็นเท็จผ่านระบบคอมพิวเตอร์ ตามข้อสั่งการของ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงโหม ที่กำชับให้หน่วยงานที่เกี่ยวข้องบูรณาการความร่วมมือและเร่งดำเนินการปราบปรามภัยออนไลน์ทุกรูปแบบอย่างจริงจังและเข้มงวด เพื่อป้องกันไม่ให้ประชาชนตกเป็นเหยื่อของการฉ้อโกงผ่านระบบออนไลน์ รวมถึงการสร้างความเข้าใจผิดอันเกิดจากการเผยแพร่ข้อมูลเท็จ
โฆษกประจำสำนักนายกรัฐมนตรี กล่าวว่า กระทรวงดิจิทัลเพื่อเศรษฐกิจและสังคมขานรับนโยบายนายกรัฐมนตรี ร่วมกับ 36 หน่วยงานที่เกี่ยวข้อง หาแนวทางในการคุ้มครอง เยียวยาความเสียหายแก่ประชาชน และให้ประชาชนรู้เท่าทันการกระทำความผิดผ่านคอมพิวเตอร์และสังคมออนไลน์อย่างมีประสิทธิภาพ โดยในเว็บไซต์ราชกิจจานุเบกษาได้เผยแพร่ประกาศกระทรวงดิจิทัลเพื่อเศรษฐกิจและสังคม เรื่องขั้นตอนการแจ้งเตือน การระงับการทำให้แพร่หลายของข้อมูลคอมพิวเตอร์ และการนำข้อมูลคอมพิวเตอร์ออกจากระบบคอมพิวเตอร์ พ.ศ. 2565 ซึ่งปรับปรุงประกาศฉบับเดิม เมื่อปี 2560 ให้รองรับการเปลี่ยนแปลงทางเทคโนโลยี สอดคล้องกับการใช้งานของประชาชนในยุคปัจจุบันมากยิ่งขึ้น รวมทั้งสร้างหลักประกันแก่ผู้ให้บริการ สื่อสังคมออนไลน์ ที่ไม่เกี่ยวข้องกับเนื้อหาที่ผิดกฎหมาย พร้อมทั้งระบุการปฏิบัติของผู้ให้บริการสื่อสังคมออนไลน์ ซึ่งจะต้องจัดทำแบบฟอร์มข้อเรื่องร้องเรียน (Complaint Form) เพื่อเป็นช่องทางให้ประชาชนทั่วไป สามารถแจ้งเนื้อหาที่เป็นความผิด ทั้งข้อมูลเท็จ บิดเบือน ปลอมแปลง กระทบต่อความมั่นคง และเมื่อได้รับแจ้งแล้ว ให้ระงับหรือนำเนื้อหาที่ผิดกฎหมายออกจากระบบภายในระยะเวลาที่กำหนด
“นายกรัฐมนตรี ห่วงใยประชาชนที่อาจจะตกเป็นเหยื่อภัยออนไลน์ ซึ่งในปัจจุบัน การกระทำความผิดเนื่องจากการเผยแพร่ข้อมูลอันเป็นเท็จ การฉ้อโกงผ่านระบบออนไลน์ รวมถึงการสร้างความเข้าใจผิดให้กับประชาชนผ่านระบบคอมพิวเตอร์เกิดขึ้นอย่างต่อเนื่อง และมีประชาชนจำนวนมาก ได้รับความเสียหาย จากข้อมูลอันเป็นเท็จในระบบคอมพิวเตอร์ นายกรัฐมนตรี จึงสั่งการไปยังทุกฝ่ายที่เกี่ยวข้อง ให้ดำเนินงานตามแนวนโยบายของรัฐบาลอย่างเคร่งครัด ในเรื่องการจัดการการนำเข้าข้อมูลอันเป็นเท็จสู่ระบบคอมพิวเตอร์อย่างจริงจัง เพื่อสร้างความมั่นใจให้กับประชาชน รวมถึงความปลอดภัยต่อชีวิต และทรัพย์สินของประชาชนด้วย” นายอนุชาฯ กล่าว
วันเสาร์ที่ 26 พฤศจิกายน 2565
รัฐบาลชี้ผลสำเร็จมาตรการกระตุ้นเศรษฐกิจภาครัฐ.   -บูมท่องเที่ยว ดันดัชนีเชื่อมั่นSME โตต่อเนื่อง3เดือน พร้อมย้ำข่าวดีโครงการสินเชื่อดอกเบี้ยต่ำธุรกิจโรงแรม.-  ธุรกิจเกี่ยวเนื่อง
รัฐบาลชี้ผลสำเร็จมาตรการกระตุ้นเศรษฐกิจภาครัฐ.   -บูมท่องเที่ยว ดันดัชนีเชื่อมั่นSME โตต่อเนื่อง3เดือน พร้อมย้ำข่าวดีโครงการสินเชื่อดอกเบี้ยต่ำธุรกิจโรงแรม.-  ธุรกิจเกี่ยวเนื่อง
วันที่ 26 พฤศจิกายน 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า ดัชนีความเชื่อมั่นผู้ประกอบการ SME (SMESI) เดือนตุลาคม 2565 ปรับตัวเพิ่มขึ้นต่อเนื่องเป็นเดือนที่ 3 อยู่ที่ระดับ 53.1 โดยที่เดือนกันยายน และสิงหาคม 2565 มีค่าดัชนีอยู่ที่ 52.9 และ 51.2 ตามลำดับ โดยที่ดัชนีความเชื่อมั่นผู้ประกอบการ SME (SMESI) เดือนตุลาคม 2565 มีปัจจัยบวกมาจากการขยายตัวต่อเนื่องของภาคการท่องเที่ยวและธุรกิจที่เกี่ยวเนื่องเป็นสำคัญ อีกทั้งราคาน้ำมันและราคาวัตถุดิบมีแนวโน้มปรับตัวลดลง ส่งผลดีต่อกำไรของภาคธุรกิจ
น.ส.ทิพานัน กล่าวว่า จากธุรกิจการท่องเที่ยวที่ขยายตัวดีทำให้ธุรกิจที่เกี่ยวเนื่อง ความต้องการสินค้าที่เพิ่มขึ้นของนักท่องเที่ยว โดยเฉพาะหมวดเสื้อผ้าและสิ่งทอที่รับตัดเสื้อผ้าออกงาน สกรีนเสื้อ ทำเสื้อทีม ได้อานิสงส์จากการจัดกิจกรรมกระตุ้นเศรษฐกิจในพื้นที่ รวมไปถึงของที่ระลึกที่เป็นที่นิยมของกลุ่มนักท่องเที่ยวต่างชาติ ส่งผลทำให้ภาคธุรกิจขยายตัว ภาคการบริการและภาคการผลิต ปรับตัวเพิ่มขึ้น อยู่ที่ระดับ 55.7 และ 51.3 ตามลำดับ และด้วยช่วงไตรมาสสุดท้ายเป็นช่วง high season ของการท่องเที่ยวและเทศกาลวันหยุดยาว ทางสำนักงานส่งเสริมวิสาหกิจขนาดกลางและขนาดย่อม (สสว.) จึงคาดการณ์ดัชนีความเชื่อมั่น 3 เดือนข้างหน้าเพิ่มขึ้นในระดับ 53.7 โดยที่ทุกภาคธุรกิจยังมีความความเชื่อมั่นเกินค่าฐาน 50 เพราะผู้ประกอบการส่วนใหญ่ยังเชื่อมั่นต่อธุรกิจในอนาคต
“ด้วยแนวคิดและนโยบาย “ไม่ทิ้งใครไว้ข้างหลัง” ที่รัฐบาล พล.อ.ประยุทธ์ จันทร์โอชา นายกรัฐมนตรี ประสบความสำเร็จอย่างเป็นรูปธรรมจึงเดินหน้าส่งเสริมผู้ประกอบการขนาดกลางและขนาดย่อมอย่างจริงจัง ทำให้ได้รับการยอมรับว่าค่าดัชนีความเชื่อมั่นผู้ประกอบการ SME ที่เพิ่มขึ้นในรอบ 3 เดือนที่ผ่านมาเป็นผลมาจากโครงการกระตุ้นการใช้จ่าย “คนละครึ่ง” ส่งผลดีต่อกำลังซื้อที่เพิ่มขึ้น ช่วยเพิ่มรายได้ของผู้ประกอบการ SME ได้จริง และเนื่องจากภาคการท่องเที่ยวจะเป็นแม่เหล็กตัวดึงดูดรายได้เข้าประเทศและจะกระจายรายได้ไปยังภาคธุรกิจอื่นๆ ล่าสุดรัฐบาลจึงส่งเสริมสินเชื่อดอกเบี้ยต่ำให้ผู้ประกอบการ SME ธุรกิจโรงแรมและสาขาธุรกิจที่เกี่ยวเนื่อง (Supply Chain) ของโรงแรม ได้แก่ ธุรกิจที่ผลิตสินค้าและบริการให้กับธุรกิจโรงแรม (เช่น ร้านซักรีด) ธุรกิจติดตั้งระบบไฟฟ้า/ระบบปรับอากาศ ธุรกิจจัดเลี้ยง (catering) โดยมีการปรับหลักเกณฑ์เงื่อนไขให้สามารถเข้าถึงแหล่งเงินทุนได้อย่างทั่วถึงและต่อเนื่องมากขึ้น” น.ส.ทิพานัน กล่าว
วันเสาร์ที่ 26 พฤศจิกายน 2565
แรงได้อีก Soft power จังหวัดชายแดนใต้ ศอ.บต. จับมือ เชฟชุมพล สร้างเชฟและเมนูเด็ดสู่ตลาดโลก
แรงได้อีก Soft power จังหวัดชายแดนใต้ ศอ.บต. จับมือ เชฟชุมพล สร้างเชฟและเมนูเด็ดสู่ตลาดโลก
วันที่ 26 พฤศจิกายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี ในฐานะผู้แทนพิเศษของรัฐบาลในการแก้ปัญหาจังหวัดชายแดนใต้ เปิดเผยว่า พลเอก ประยุทธ์ จันทร์โอชา นายกรัฐมนตรีมีความยินดีที่ได้รับทราบถึงความร่วมมือที่กำลังจะเกิดขึ้นระหว่างศูนย์อำนวยการบริหารจังหวัดชายแดนภาคใต้ (ศอ.บต.) กับเชฟชุมพล แจ้งไพร ในการการสร้างงานสร้างอาชีพให้กับประชาชนในพื้นที่จังหวัดชายแดนใต้ เพื่อให้มีรายได้และมีคุณภาพชีวิตที่ดี โดยเฉพาะการพัฒนาบนพื้นฐานศักยภาพ ความต้องการและอัตลักษณ์ของพื้นที่-ประชาชนในพื้นที่ ทั้งนี้ จากการที่เชฟชุมพล ได้รังสรรค์เมนูอาหารใช้วัตถุดิบชั้นเยี่ยมของท้องถิ่นเป็นส่วนประกอบของอาหารเสริร์ฟแก่ผู้นำ21 เขตเศรษฐกิจ เอเปค2022 ที่ผ่านมา ทำให้ ปลากุเลาตากใบ และไก่เบตง เป็นที่รู้จักมากยิ่งขึ้น ประชาชนอยากลิ้มลองและมีการสั่งซื้อจากร้านในพื้นที่จำนวนมาก เป็นอีกหนึ่งตัวอย่างของความสำเร็จในการโปรโมทSoft Power ท้องถิ่น
สำหรับความร่วมมือที่จะเกิดขึ้น ในเบื้องต้น นายชนธัญ แสงพุ่ม รองเลขาธิการ ศอ.บต. ได้ประชุมหารือร่วมกัน และได้วางแนวทางไว้ทั้งระยะสั้นและยาว สิ่งที่ผลักดันได้เลย คือ
1) การส่งเสริมการขายสินค้าและผลิตภัณฑ์ฮาลาลที่ผลิตจากพื้นที่จังหวัดชายแดนใต้ของประชาชนกลุ่มต่าง ๆ ผ่านแพลตฟอร์มออนไลน์ และการซื้อขายโดยตรงโดยมีบริษัท ไปรษณีย์ไทย เข้ามีส่วนร่วมในการจัดส่งสินค้าให้กับผู้ซื้อต่อไป
2)การพัฒนาศักยภาพของประชาชนที่มีอายุระหว่าง 18-40 ปี เพื่อปั้นเป็น "เชฟอาหารฮาลาลระดับช้างเผือก" ที่มีศักยภาพตามหลักการ ครัวอาหารฮาลาลจังหวัดายแดนภาคใต้ สู่ครัวอาหารฮาลาลโลก ซึ่งขณะนี้ มีการเสนอการจ้างงานเชฟอาหรฮาลาลไทยไปทำงานยังประเทศมาเลเซีย และประเทศซาอุดิอาระเบีย ทั้งนี้ เชฟชุมพลจะได้พัฒนาหลักสูตรการเรียนทำอาหารประมาณ 100 เมนูที่เป็นความสนใจและมีจำนวนลูกค้าต้องการรับประทานเป็นจำนวนมาก ใช้ระยะเวลาในการฝึกประมาณ 6 เดือน คาดว่าภายในปี 2566 จะพัฒนาเชฟอาหารฮาลาลที่ผ่านการฝึกอบรมได้จำนวน 1,600 คน
3)การค้นหาวัตถุดิบ ที่เป็นอัตลักษณ์เฉพาะมาพัฒนาเป็นเมนูอาหาร เพื่อสร้างมูลค่าของวัตถุดิบทางอาหารในพื้นที่จังหวัดชายแดนภาคใต้ให้เป็นที่รู้จักของประชาชนทั่วไปทั้งในประเทศและต่างประเทศ
สำหรับระยะต่อไป ศอ.บต. และเชฟชุมพล พร้อมด้วยส่วนราชการที่เกี่ยวข้อง จะผลักดันต้นแบบโรงงานผลิตอาหาร และโรงงานเเช่เเข็งที่มีมาตรฐานอาหารสากลและมาตรฐานฮาลาล รวมถึงการพัฒนา Kios สินค้าและอาหารต่าง ๆ ไปวางจำหน่าย ณ ประเทศโลกมุสลิม การทำงานส่วนนี้ จะได้นำศักยภาพของนักเรียนไทยที่เดินทางไปเรียนต่อยังโลกมุสลิม เช่นประเทศซาอุดิอาระเบีย อียิปต์ กาตาร์ จอร์แดนและอื่น ๆ เพื่อให้เป็นไปตามยุทธศาสตร์เมืองแห่งอาหารฮาลาลจังหวัดชายแดนใต้
“การดำเนินการทั้งหมดข้างต้น ทางศอ.บต.จะจัดทำแผนปฏิบัติการโดยละเอียด และนำเสนอต่อนายกรัฐมนตรี อีกครั้งในวันที่ 7 ธันวาคม 65 ในการแถลงผลงานของคณะกรรมการยุทธศาสตร์การพัฒนาจังหวัดชายแดนภาคใต้ประจำปี 2565 ที่ทำเนียบรัฐบาล” นางสาวรัชดา กล่าว
วันเสาร์ที่ 26 พฤศจิกายน 2565
นายกรัฐมนตรี ชื่นชม น้องเอ็นโซ่ ธารวณิชกุล แชมป์โลกคาร์ทเป็นเยาวชนไทยคนแรกที่ได้เซ็นสัญญาร่วมทีม "เรดบูลล์ จูเนียร์" ทีมแข่งรถระดับโลก
นายกรัฐมนตรี ชื่นชม น้องเอ็นโซ่ ธารวณิชกุล แชมป์โลกคาร์ทเป็นเยาวชนไทยคนแรกที่ได้เซ็นสัญญาร่วมทีม "เรดบูลล์ จูเนียร์" ทีมแข่งรถระดับโลก มอบกำลังใจและอวยพรให้ประสบความสำเร็จเป็นแรงบันดาลใจให้เยาวชนไทยต่อไป
วันที่ 26 พฤศจิกายน 2565น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้ให้ความสนใจติดตามพัฒนาการความสามารถของนักกีฬาไทยและเยาวชนไทยที่มีการฝึกฝนพัฒนาศักยภาพทั้งในและต่างประเทศในทุกชนิดกีฬา โดยล่าสุดนายกรัฐมนตรีได้รับทราบถึงผลงานของ น้องเอ็นโซ่ ธารวณิชกุล เยาวชนแชมป์โลกคาร์ทชาวไทย ที่สามารถทำผลงานโดดเด่นอย่างต่อเนื่อง พร้อมกับร่วมยินดีที่ล่าสุดน้องเอ็นโซ่ได้เซ็น สัญญาร่วมทีมเรดบูลล์ จูเนียร์ ( Red Bull Junior Team) ทีมแข่งรถระดับโลกเป็นที่เรียบร้อยแล้ว เมื่อวันที่ 24 พ.ย. 65 ที่ผ่านมา ซึ่งถือเป็นนักขับระดับเยาวชนจากไทยคนแรกที่ได้เซ็นสัญญากับทีมเรดบูลล์ จูเนียร์ ด้วย
“นายกรัฐมนตรีชื่นชมน้องเอ็นโซ่ ที่สามารถพัฒนาฝีมือจนได้เข้าร่วมทีมระดับโลกซึ่งจะเข้ามาดูแลเรื่องของการฝึกซ้อม การพัฒนาการขับต่อไป นายกรัฐมนตรียังอวยพรให้น้องเอ็นโซ่ประสบความสำเร็จสูงสุดคือการได้เป็นนักแข่งฟอร์มูล่าวัน นำชื่อเสียงมาสู่ประเทศ และเป็นแรงบันดาลใจให้กับเยาชนไทยคนอื่นๆ ต่อไป” น.ส.ไตรศุลี กล่าว
น.ส.ไตรศุลี กล่าวว่า ปัจจุบัน เด็กชายเอ็นโซ่ ธารวณิชกุล อายุ 13 ปี 9 เดือน มีผลงานล่าสุดคือ การคว้าแชมป์โลกการแข่งขันคาร์ท รุ่น OK-Junior รายการ FIA Karting World Championship 2022 ที่จัดโดยสมาพันธ์รถยนต์นานาชาติ (FIA) ณ สนามซาโน่ เมืองนาโปลี ประเทศอิตาลี เมื่อ 18 ก.ย. 65 ซึ่งถือเป็นนักแข่งไทยคนแรกที่ได้รับรางวัลระดับโลกรายการนี้ และล่าสุดเมื่อเมื่อวันที่ 13 พ.ย. 65 เอ็นโซ่ยังสามารถคว้าแชมป์รายการ WSK Final Cup Round 2 ในรุ่น OKJ รวมทั้งได้รางวัลรองชนะเลิศประจำปีในรุ่นนี้ ณ สนาม South Garda Karting เมืองโลนาโต้ ประเทศอิตาลี
สำหรับการร่วมเซ็นสัญญาเข้าร่วมทีม Red Bull Junior Team ของน้องเอ็นโซ่มีขึ้นที่ เมืองกราซ ประเทศออสเตรีย เมื่อวันที่ 24 พ.ย. 65 ซึ่งภายใต้การเซ็นสัญญาดังกล่าวเรดบูลล์จะเข้ามาสนับสนุนและดูแล ในเรื่องของการฝึกซ้อม การพัฒนาการขับ การหาทีมแข่งที่เหมาะสม การดูแลการแข่งขันของน้องเอ็นโซ่ในฤดูกาลหน้าทั้งหมด เพื่อเตรียมความพร้อมก่อนที่จะก้าวสู่การเป็นนักขับอาชีพในรุ่น F4 และรุ่นอื่นๆ F3 F2 F1 ต่อไปในอนาคต
วันเสาร์ที่ 26 พฤศจิกายน 2565
เปิดนโยบายปลัดกระทรวงอุตสาหกรรม "ปฏิรูปหน่วยงาน ปั้นอุตสาหกรรมยุคใหม่ ใส่ใจประชาชน"
เปิดนโยบายปลัดกระทรวงอุตสาหกรรม  "ปฏิรูปหน่วยงาน ปั้นอุตสาหกรรมยุคใหม่ ใส่ใจประชาชน"
วันศุกร์ที่ 11 พฤศจิกายน 2565
กรมทางหลวงชนบท ระดมกำลังเจ้าหน้าที่และเครื่องจักร เร่งเข้าซ่อมแซมคอสะพาน บริเวณถนนสาย สต.4004 จ.สตูล
หลังได้รับผลกระทบจากอุทกภัย เพื่อบรรเทาความเดือดร้อนให้กับประชาชน ตามนโยบายของรัฐมนตรีว่าการกระทรวงคมนาคม
นายอภิรัฐ ไชยวงศ์น้อย อธิบดีกรมทางหลวงชนบท กล่าวว่า กรมทางหลวงชนบท (ทช.) กระทรวงคมนาคม ได้ติดตามสถานการณ์อุทกภัยทั่วทุกภูมิภาคอย่างต่อเนื่อง และได้ให้ความสำคัญในการบรรเทาความเดือดร้อนของประชาชนในพื้นที่ที่ประสบอุทกภัย ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม โดยเฉพาะในส่วนของสถานการณ์อุทกภัยในพื้นที่ภาคใต้ ซึ่งในช่วงที่ผ่านมาได้รับอิทธิพลมาจากลมมรสุมที่พัดผ่านพื้นที่ภาคใต้ตอนล่าง ส่งผลให้ในหลายสายทางมีน้ำท่วม ขณะนี้ ทช. ได้จัดเจ้าหน้าที่เข้าประเมินสถานการณ์และซ่อมแซมถนนทันทีหลังระดับน้ำลดลง โดยสำนักงานทางหลวงชนบทที่ 12 (สงขลา) แขวงทางหลวงชนบทสตูล ได้นำกำลังเจ้าหน้าที่พร้อมเครื่องจักร วัสดุอุปกรณ์ เร่งเข้าซ่อมแซมบริเวณคอสะพาน บนถนนทางหลวงชนบทสาย สต.4004 แยก ทล.4137 - น้ำตกดาวกระจาย อำเภอควนกาหลง, มะนัง จังหวัดสตูล (ช่วง กม.ที่ 13+100) ที่ได้รับผลกระทบในช่วงที่ผ่านมา เพื่อเร่งคืนผิวจราจรให้สามารถกลับมาใช้สัญจรได้ตามปกติโดยเร็ว ให้ประชาชนสามารถใช้สัญจรได้อย่างสะดวกปลอดภัย
นอกจากนี้ ยังได้เน้นย้ำให้หน่วยงานในพื้นที่ที่ประสบอุทกภัย เฝ้าติดตามสถานการณ์น้ำท่วมบนโครงข่ายทางหลวงชนบทอย่างใกล้ชิดและให้การช่วยเหลือประชาชนอย่างเต็มกำลัง ซึ่งปัจจุบัน (11 พ.ย. 65) สถานการณ์อุทกภัยบนสายทางที่อยู่ในความรับผิดชอบของ ทช. ได้รับผลกระทบ 9 จังหวัด รวม 14 สายทาง สัญจรผ่านได้ 9 สายทาง และสัญจรผ่านไม่ได้ 5 สายทาง แบ่งเป็นภาคเหนือ 1 จังหวัด จำนวน 1 สายทาง ภาคกลาง 5 จังหวัด จำนวน 8 สายทาง และภาคตะวันออกเฉียงเหนือ 3 จังหวัด จำนวน 5 สายทาง ทั้งนี้ ทช. ขอความร่วมมือประชาชนโปรดสังเกตป้ายเตือน ป้ายแนะนำเส้นทาง และโปรดใช้ความระมัดระวังในการขับขี่ ซึ่งหากประชาชนต้องการความช่วยเหลือหรือแจ้งเหตุอุทกภัยสามารถติดต่อได้ที่แขวงทางหลวงชนบททุกจังหวัด หรือสายด่วนกรมทางหลวงชนบท โทร. 1146
วันศุกร์ที่ 11 พฤศจิกายน 2565
รัฐมนตรีว่าการกระทรวงวัฒนธรรมเป็นประธานในพิธีบวงสรวงการจัดการแสดงทางวัฒนธรรมในงานเลี้ยงรับรองอาหารค่ำสำหรับการประชุมผู้นำเขตเศรษฐกิจเอเปค พ.ศ. 2565
รัฐมนตรีว่าการกระทรวงวัฒนธรรมเป็นประธานในพิธีบวงสรวงการจัดการแสดงทางวัฒนธรรมในงานเลี้ยงรับรองอาหารค่ำสำหรับการประชุมผู้นำเขตเศรษฐกิจเอเปค พ.ศ. 2565
รัฐมนตรีว่าการกระทรวงวัฒนธรรมเป็นประธานในพิธีบวงสรวงการจัดการแสดงทางวัฒนธรรมในงานเลี้ยงรับรองอาหารค่ำสำหรับการประชุมผู้นำเขตเศรษฐกิจเอเปค พ.ศ. 2565
วันที่ 11 พฤศจิกายน 2565 เวลา 09.09 น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานพิธีบวงสรวงการจัดการแสดงทางวัฒนธรรมในงานเลี้ยงรับรองอาหารค่ำสำหรับการประชุมผู้นำเขตเศรษฐกิจเอเปค พ.ศ. 2565 โดยมี นางยุพา ทวีวัฒนะกิจบวร ปลัดกระทรวงวัฒนธรรม นางยุถิกา อิศรางกูร ณ อยุธยา รองปลัดกระทรวงวัฒนธรรม และเจ้าหน้าที่ที่เกี่ยวข้องเข้าร่วม ณ บริเวณหอประชุมกองทัพเรือ เขตบางกอกใหญ่ กรุงเทพฯ
วันศุกร์ที่ 11 พฤศจิกายน 2565
PM emphasizes strengthening of ASEAN-led mechanisms at 41st ASEAN Summit (retreat session)
PM emphasizes strengthening of ASEAN-led mechanisms at 41st ASEAN Summit (retreat session)
November 11, 2022, at 1030hrs, at the Ballroom I and Ballroom II, Sokha Hotel, Phnome Penh, Cambodia, Prime Minister and Defense Minister Gen. Prayut Chan-o-cha attended the 41st ASEAN Summit (retreat session), which was attended by leaders of the 9 ASEAN member countries (except Myanmar) and ASEAN Secretary-General. Deputy Secretary-General to the Prime Minister and Acting Government Spokesperson Anucha Burapachaisri disclosed gist of the meeting as follows:
At the 41st ASEAN Summit (retreat session), the Prime Minister proposed 2 key points that ASEAN should undertake concurrently amidst ongoing global challenges:
First is strengthening ASEAN-led mechanisms through leveraging capacity and synergizing operation of each mechanism to promote ASEAN’s centrality, and maintain ASEAN’s strategic value in the ASEAN-centered regional architecture.
Second is further enhancing relations with Dialogue Partners and other external partners on the basis of mutual trust, mutual respect, and mutual benefit. ASEAN should maintain balanced relations for regional security and stability.
ASEAN may take part in the regional and international situation by utilizing ASEAN’s convening power to bring all concerned parties together and engage in fruitful discussions. In addition to the ASEAN related Summits this week, Indonesia will host G20 and Thailand APEC next week, where the key actors on this matter will attend. ASEAN must utilize this opportunity to encourage constructive engagement among them.
The Prime Minister was of the view that ASEAN’s role in the Myanmar situation is extremely important and crucial. Everyone wants to see peace and stability in Myanmar for the benefit of Myanmar people and the ASEAN Community. All parties need to work together to deliver humanitarian assistance to those in need in Myanmar. As a neighbor sharing border with Myanmar, Thailand is ready to support and cooperate with ASEAN and the international community to provide humanitarian assistance to the people of Myanmar.
In closing, the Prime Minister congratulated Cambodia for the successful chairmanship this year. Thailand is also ready to support Indonesia’s chairmanship next year to further strengthen the ASEAN Community.
วันศุกร์ที่ 11 พฤศจิกายน 2565
รมว.พม. เตรียมเชิญสองรัฐมนตรีพัฒนาสังคมฯ สิงคโปร์ ศึกษาบทเรียนความสำเร็จการอยู่ร่วมกัน 3 ศาสนา ที่ “ชุมชนกุฎีจีน” กรุงเทพฯ
รมว.พม. เตรียมเชิญสองรัฐมนตรีพัฒนาสังคมฯ สิงคโปร์ ศึกษาบทเรียนความสำเร็จการอยู่ร่วมกัน 3 ศาสนา ที่ “ชุมชนกุฎีจีน” กรุงเทพฯ
วันนี้ (11 พ.ย. 65) นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เปิดเผยภายหลังการประชุมด้านครอบครัวของเอเชีย (Asian Family Conference) ณ ประเทศสิงคโปร์ ว่า ตนได้หารือร่วมกับ Mr. Masagos Zulkifli รัฐมนตรีว่าการกระทรวงการพัฒนาสังคมและครอบครัวสิงคโปร์ และ Ms. Sun Xueling รัฐมนตรีช่วยว่าการกระทรวงการพัฒนาสังคมและครอบครัวสิงคโปร์ โดยจะเชิญรัฐมนตรีทั้งสองท่านไปศึกษาความสำเร็จของ “ชุมชนกุฎีจีน” เขตธนบุรี กรุงเทพมหานคร ในเรื่องวิถีชีวิตการอยู่ร่วมกันของคนในสังคมพหุวัฒนธรรมจากหลายศาสนาและวัฒนธรรม ที่มีความเคารพซึ่งกันและกัน เนื่องจากสิงคโปร์เป็นประเทศที่มีความเป็นสังคมพหุวัฒนธรรมจากคนหลากหลายศาสนาและวัฒนธรรมอาศัยอยู่ร่วมกันเช่นเดียวกัน
จากนั้น นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) ได้ตอบข้อซักถามจากผู้แทนประเทศอื่น ถึงขอบเขตของงาน “ความมั่นคงของมนุษย์” ตามชื่อกระทรวง ซึ่งเป็นมิติใหม่ด้านสังคม ว่าครอบคลุมถึงการปกป้องสิทธิและศักดิ์ศรีความเป็นมนุษย์ สร้างความเท่าเทียม และลดความเหลื่อมล้ำทางสังคม ซึ่งสอดคล้องกับพันธกรณีขององค์การสหประชาชาติ (UN)
นายจุติ กล่าวเพิ่มเติมว่า ในโอกาสนี้ ตนพร้อมคณะยังได้ไปเยี่ยมชมอาคารที่พักแบบแฟลตให้เช่าของการเคหะฯ สิงคโปร์ด้วย โดยพบว่า เป็นอาคารสูง 10 ชั้น มีการจัดระเบียบอย่างเรียบร้อย มีลิฟท์ และสิ่งอำนวยความสะดวกต่าง ๆ อาทิ สนามเด็กเล่น สถานที่ออกกำลังกาย ทางเดินที่มีหลังคาคลุม และพื้นที่เรียนรู้ส่วนกลางสำหรับคนทุกวัย เป็นต้น นอกจากนี้ ยังได้ไปเยี่ยมชมศูนย์บริการเบ็ดเสร็จ (One Stop Service) ที่ให้บริการแก่ผู้ประสบปัญหาทางสังคม ได้แก่ การให้เงินช่วยเหลือ การจัดหางาน และการให้คำปรึกษาแนะนำต่างๆ เป็นต้น ซึ่งรองรับบริการในพื้นที่รัศมี 2 กิโลเมตร และกระจายอยู่ในชุมชน 24 แห่งทั่วเกาะสิงคโปร์ โดยศูนย์แห่งนี้ได้ให้บริการแก่ประชาชนวันละมากกว่า 20 คน ในช่วงวันจันทร์ถึงศุกร์ ทั้งนี้ ตนจะได้นำแนวคิดการทำงานที่ดีและมีประสิทธิภาพมาปรับใช้กับทุกหน่วยงานในสังกัดกระทรวง พม. ต่อไป
วันศุกร์ที่ 11 พฤศจิกายน 2565
อธิบดี กสร. แจงช่วยเหลือลูกจ้างเก็บผลไม้ป่าที่ประเทศสวีเดนเต็มที่
กสร. แจงการดำเนินการช่วยเหลือลูกจ้างเก็บผลไม้ป่าที่ประเทศสวีเดน ได้รับคำร้องลูกจ้างแล้ว 155 ราย รวมสิทธิประโยชน์กว่า 26 ล้านบาท พร้อมขอให้ลูกจ้างเชื่อมั่นในการทำงานของเจ้าหน้าที่ ในการดูแลให้ลูกจ้างได้รับสิทธิประโยชน์ตามกฎหมาย
นายนิยม สองแก้ว อธิบดีกรมสวัสดิการและคุ้มครองแรงงาน (กสร.) เปิดเผยถึงการให้ความช่วยเหลือลูกจ้างที่เดินทางไปเก็บผลไม้ป่าประเทศสวีเดนไม่ได้รับความเป็นธรรมจากการจ้างงานว่า นายสุชาติ ชมกลิ่น รัฐมนตรีว่าการกระทรวงแรงงาน มีความห่วงใยถึงการให้ความช่วยเหลือลูกจ้างกลุ่มดังกล่าว จึงมอบหมายให้กรมสวัสดิการและคุ้มครองแรงงานดำเนินการตรวจสอบข้อเท็จจริง พร้อมให้การช่วยเหลืออย่างเต็มที่ โดยตั้งแต่วันที่ 10 ตุลาคม ถึงวันที่ 4 พฤศจิกายน 2565 กสร. ได้รับคำร้องจากลูกจ้างแล้ว จำนวน 155 ราย เป็นเงินจำนวน 26,037,836.14 บาท ทั้งนี้ มีลูกจ้างสามารถเจรจากับนายจ้างจนได้ข้อยุติ จำนวน 16 ราย ได้รับเงินทั้งสิ้น 415,193 บาท คงเหลือลูกจ้างจำนวน 139 คน ซึ่งขณะนี้อยู่ระหว่างการดำเนินการสอบข้อเท็จจริง รวบรวมพยานหลักฐาน เอกสารที่เกี่ยวข้องเพื่อดำเนินการออกคำสั่งต่อไป
อธิบดีกล่าวต่อไปว่า การดำเนินการช่วยเหลือลูกจ้างกลุ่มดังกล่าวให้ได้รับสิทธิประโยชน์ตามกฎหมายคุ้มครองแรงงานนั้น พนักงานตรวจแรงงานจะต้องรับฟังข้อเท็จจริงจากทุกฝ่ายควบคู่ไปกับการรวบรวมพยานหลักฐานเพื่อให้เกิดความเป็นธรรมทั้งสองฝ่าย ขณะเดียวกัน มีลูกจ้างยื่นคำร้อง (คร.7) ต่อพนักงานตรวจแรงงาน สำนักงานสวัสดิการและคุ้มครองแรงงานตามภูมิลำเนาหรือที่ลูกจ้างสะดวก ซึ่งจะต้องรวบรวมเอกสารที่เกี่ยวข้องทั้งหมดส่งไปยังสำนักงานสวัสดิการและคุ้มครองแรงงานตามภูมิลำเนาของนายจ้างเพื่อดำเนินการออกคำสั่ง ทั้งนี้ ขอให้ลูกจ้างมั่นใจได้ว่า กสร. ไม่ได้นิ่งนอนใจ และมุ่งมั่นที่จะช่วยเหลือลูกจ้างอย่างเต็มที่ หากลูกจ้างมีข้อสงสัยสามารถสอบถามเพิ่มเติมได้ที่ กองคุ้มครองแรงงาน โทร. 0 2660 2069 – 71 หรือสำนักงานสวัสดิการและคุ้มครองแรงงานจังหวัดทุกจังหวัด และสำนักงานสวัสดิการและคุ้มครองแรงงานกรุงเทพมหานครพื้นที่ 1-10 หรือโทรสายด่วน 1506 กด 3 หรือ 1546
วันศุกร์ที่ 11 พฤศจิกายน 2565
รมว.เฮ้ง ส่ง ‘โฆษก’ เยี่ยมกลุ่มบายศรีบึงกาฬ สร้างอาชีพเสริม รับนักท่องเที่ยวสายมู
รมว.เฮ้ง ส่ง ‘โฆษก’ เยี่ยมกลุ่มบายศรีบึงกาฬ สร้างอาชีพเสริม รับนักท่องเที่ยวสายมู
วันที่ 10 พฤศจิกายน 2565 นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้ นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) ลงพื้นที่ตรวจเยี่ยมพบปะให้กำลังใจกลุ่มอาชีพทำบายศรีท่าเรือขวัญชัยนาคา
จังหวัดบึงกาฬ โดยมี นายสิบหมื่นชัย โพธิสินธุ์ ผู้ตรวจราชการกรม กรมการจัดหางาน จัดหางานจังหวัดบึงกาฬ ประธานกลุ่มและสมาชิกกลุ่มให้การต้อนรับ ณ กลุ่มอาชีพบายศรีท่าเรือขวัญชัยนาคา อำเภอบึงโขงหลง จังหวัดบึงกาฬ
นางเธียรรัตน์ กล่าวว่า จากสถานการณ์การแพร่ระบาดของโควิด-19 ที่คลี่คลายลงในปัจจุบัน ทำให้ภาคธุรกิจการท่องเที่ยวเริ่มฟื้นตัว ท่านสุชาติ ชมกลิ่น รัฐมนตรีว่าการกระทรวงแรงงานจึงมีนโยบายให้กระทรวงแรงงานเร่งส่งเสริมการประกอบอาชีพด้านการท่องเที่ยวในพื้นที่ต่างๆ เพื่อสนับสนุนให้เกิดการจ้างงาน ประชาชนมีทักษะฝีมือ มีงานทำ มีอาชีพและรายได้ที่มั่นคงสอดคล้องกับนโยบายรัฐบาล ในวันนี้ท่านสุชาติ ชมกลิ่น รัฐมนตรีว่าการกระทรวงแรงงาน จึงได้มอบหมายให้ดิฉันและคณะ ลงพื้นที่เยี่ยมพบปะให้กำลังใจแก่สมาชิกกลุ่มอาชีพทำบายศรีท่าเรือขวัญชัยนาคา ที่จังหวัดบึงกาฬ ซึ่งจากการพูดคุยกับสมาชิกกลุ่ม พบว่า กลุ่มนี้เป็นกลุ่มรับงานไปทำที่บ้าน ปัจจุบันมีสมาชิกทั้งหมด 13 คน สมาชิกมีรายได้เสริมนอกเหนือจากการกรีดยางพาราเป็นหลัก เฉลี่ยคนละ 10,000 - 15,000 บาทต่อเดือน ซึ่งจังหวัดบึงกาฬ เป็นจังหวัดที่มีสถานที่ท่องเที่ยวเกี่ยวกับความเชื่อ ไสยศาสตร์ เครื่องรางของขลังที่มีประวัติตำนานหลายแห่ง ทำให้ในแต่ละช่วงมีนักท่องเที่ยวสายมูเข้ามาสักการะบูชาตามพลังศรัทธาเป็นจำนวนมาก การทำบายศรีจึงเป็นอีกอาชีพเสริมหนึ่งที่สามารถสร้างรายได้เสริมให้กับชาวบ้านในชุมชนได้เป็นอย่างดี สำหรับกลุ่มทำบายศรีแห่งนี้สำนักงานจัดหางานจังหวัดบึงกาฬได้เข้ามาส่งเสริมการรวมกลุ่มและสมัครเป็นสมาชิกกลุ่มรับงานไปทำที่บ้าน นอกจากนี้ สำนักงานแรงงานจังหวัด ได้นำอาสาสมัครแรงงานของหมู่บ้านมาประชาสัมพันธ์ประสานภารกิจกระทรวงแรงงานให้แก่สมาชิกในกลุ่มนี้ด้วย
+++++++++++++++++++
กองเผยแพร่และประชาสัมพันธ์
11 พฤศจิกายน 2565
วันศุกร์ที่ 11 พฤศจิกายน 2565
กระทรวงคมนาคม สรุปรายงานอุทกภัยในเส้นทางคมนาคม ข้อมูล ณ วันที่ 11 พฤศจิกายน 2565
...
กระทรวงคมนาคม สรุปรายงานอุทกภัยในเส้นทางคมนาคม ข้อมูล ณ วันที่ 11 พฤศจิกายน 2565 เวลา 15.00 น. รายละเอียด ดังนี้
1. มีโครงข่ายคมนาคมที่ได้รับผลกระทบ คือ ถนนทางหลวงชนบท รวม 12 สายทาง 14 แห่ง ผ่านได้ 10 แห่ง ไม่สามารถผ่านได้ 4 แห่ง
2. จังหวัดที่ได้รับผลกระทบมีจำนวน 7 จังหวัด โดยจังหวัดที่ได้รับผลกระทบสูงสุด 3 จังหวัดแรก ได้แก่ กาฬสินธุ์และอ่างทอง ได้รับผลกระทบจังหวัดละ 3 แห่ง รองลงมา พระนครศรีอยุธยา ได้รับผลกระทบ 2 แห่ง
3. ถนนทางหลวง สถานการณ์ปกติ
4. บริษัท ขนส่ง จำกัด และการรถไฟแห่งประเทศไทย เดินรถได้ตามปกติ
5. ท่าอากาศยาน ไม่มีการรายงานการได้รับผลกระทบ
6. ท่าเรือในแม่น้ำเจ้าพระยาได้รับผลกระทบจากระดับน้ำที่สูงขึ้น ส่งผลกระทบต่อการให้บริการเดินเรือโดยสารของเรือด่วนเจ้าพระยา และเรือโดยสารไฟฟ้า MINE Smart Ferry มีการปรับตารางเวลาการให้บริการตามสถานการณ์ของระดับน้ำ
7. กรมทางหลวงชนบท ติดตั้งป้ายเตือน/อำนวยความสะดวกและปลอดภัยแก่ประชาชนในเส้นทางที่ได้รับผลกระทบ
8. กรมเจ้าท่า เฝ้าระวังระดับน้ำ/ปริมาณน้ำไหลผ่านของแหล่งน้ำธรรมชาติ อ่างเก็บน้ำ และเขื่อนอย่างใกล้ชิด เพื่อเตรียมรับมือและประชาสัมพันธ์ข้อมูลให้กับประชาชนในพื้นที่ทราบ
กระทรวงคมนาคม ยังคงเฝ้าระวังสถานการณ์อุทกภัยอย่างต่อเนื่อง เพื่อประชาสัมพันธ์ข้อมูลให้ประชาชนทราบ รวมทั้งจัดบุคลากร เครื่องมือ เครื่องจักร วัสดุ อุปกรณ์ ติดตั้งป้ายเตือน อุปกรณ์อำนวยความปลอดภัย เพื่ออำนวยความสะดวกการเดินทางและให้ความช่วยเหลือประชาชนได้รับผลกระทบ ทั้งนี้ สามารถสอบถามเส้นทาง ข้อมูลเพิ่มเติมหรือแจ้งเหตุอุทกภัย ได้ที่
- ศูนย์ปฏิบัติการความปลอดภัยคมนาคม โทร. 1356
- สายด่วนกรมทางหลวง โทร. 1586
- สายด่วนกรมทางหลวงชนบท โทร. 1146
- สายด่วนบริษัท ขนส่ง จำกัด โทร. 1490 เรียก บขส.
- สายด่วนการรถไฟแห่งประเทศไทย โทร. 1690
- สายด่วนกรมเจ้าท่า โทร. 1199
วันศุกร์ที่ 11 พฤศจิกายน 2565
ผู้ช่วยปลัดกระทรวงเกษตรและสหกรณ์ เป็นสักขีพยานในพิธีลงนามบันทึกข้อตกลงความร่วมมือให้ข้าราชการ
ผู้ช่วยปลัดกระทรวงเกษตรและสหกรณ์ เป็นสักขีพยานในพิธีลงนามบันทึกข้อตกลงความร่วมมือให้ข้าราชการ ไปปฏิบัติงานเพื่อเพิ่มพูนประสิทธิภาพด้านการบริหารทรัพยากรบุคคล ระหว่างสำนักงานคณะกรรมการข้าราชการพลเรือน กับ สำนักงานปลัดกระทรวงเกษตรและสหกรณ์
วันศุกร์ที่ 11 พฤศจิกายน 2565 เวลา 14.00 น. นางสาวนฤมล สงวนวงศ์ ผู้ช่วยปลัดกระทรวงเกษตรและสหกรณ์ ได้รับมอบหมายจาก นายประยูร ปลัดกระทรวงเกษตรและสหกรณ์ ให้ร่วมเป็นสักขีพยานในพิธีลงนามบันทึกข้อตกลงความร่วมมือให้ข้าราชการไปปฏิบัติงานเพื่อเพิ่มพูนประสิทธิภาพด้านการบริหารทรัพยากรบุคคล ระหว่างสำนักงานคณะกรรมการข้าราชการพลเรือน กับ สำนักงานปลัดกระทรวงเกษตรและสหกรณ์ เพื่อส่งตัวข้าราชการผู้มีผลสัมฤทธิ์สูงรุ่นที่ ๑๕ ของสำนักงานปลัดกระทรวงเกษตรและสหกรณ์จำนวน 1 รายคือ นางสาวฉัตรทิพย์ เรืองจันทร์ ตำแหน่งนักทรัพยากรบุคคลชำนาญการ สังกัดสถาบันเกษตราธิการ ไปปฏิบัติงานเพื่อเพิ่มพูนความรู้ ทักษะ ความเชี่ยวชาญ และประสบการณ์ที่สำนักงาน ก.พ. ตามกรอบการสั่งสมประสบการณ์ (Experience Accumulation Framework) ณ ห้อง OCSC Space อาคารสำนักงาน ก.พ. จ.นนทบุรี
วันศุกร์ที่ 11 พฤศจิกายน 2565
ปลื้ม! WHO ชื่นชม “สมรรถนะสาธารณสุขไทย” ผลงานเป็นที่ประจักษ์ มีประสิทธิภาพและความรับผิดชอบ
.....
ก.สาธารณสุข เผยผลการประเมินสมรรถนะหลักตามกฎอนามัยระหว่างประเทศ 2548 (IHR 2005) โดยคณะผู้เชี่ยวชาญขององค์การอนามัยโลก (International Health Regulations Joint External Evaluation: IHR-JEE) ซึ่งเป็นการประเมินสมรรถนะของประเทศไทยเป็นครั้งที่ 2 ในประเด็นทางเทคนิค 19 ด้าน จำนวน 56 ตัวชี้วัด พบว่า ให้ความเชื่อมั่นประเทศไทยด้วยคะแนนเฉลี่ย 4.25 จากคะแนนเต็ม 5
.
ผลการประเมินดังกล่าว แสดงให้เห็นว่าสาธารณสุขไทยมีความก้าวหน้าในการพัฒนาสมรรถนะหลัก ตัวชี้วัดส่วนใหญ่อยู่ในระดับที่มีผลงานประจักษ์และยั่งยืน เป็นผลจากการบูรณาการความร่วมมือของทุกภาคส่วนของภาครัฐ และทุกภาคส่วนของสังคม ซึ่งผลลัพธ์จากการประเมินสมรรถนะหลักครั้งนี้ จะเป็นข้อมูลสำคัญในการพัฒนางานสาธารณสุขของไทยตามกฎอนามัยระหว่างประเทศต่อไป
.
ทั้งนี้ ดร.สมิรา อัสมา ผู้ช่วยผู้อำนวยการใหญ่องค์การอนามัยโลก ผู้นำคณะประเมิน ได้กล่าวชื่นชมการบริหารจัดการด้านสุขภาพระหว่างเกิดวิกฤติโควิด-19 ว่าเป็นการดำเนินงานที่โปร่งใส มีผลงานเป็นที่ประจักษ์ มีประสิทธิภาพและความรับผิดชอบ
.
อ่านเพิ่มเติม คลิกhttps://www.thaigov.go.th/news/contents/details/61356
#ไทยคู่ฟ้า#สื่อสารรัฐบาลไทย
-------------------
วันศุกร์ที่ 11 พฤศจิกายน 2565
นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม เป็นประธานการประชุมหารือและติดตามความคืบหน้าในการช่วยเหลือและเยียวยาผู้ประกอบการรถตู้โดยสารประจำทาง
...
นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม เป็นประธานการประชุมหารือและติดตามความคืบหน้าในการช่วยเหลือและเยียวยาผู้ประกอบการรถตู้โดยสารประจำทาง
วานนี้ (10 พ.ย. 65) ณ ห้องประชุม 1 อาคาร 1 ชั้น 3 กรมการขนส่งทางบก นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม เป็นประธานการประชุมหารือและติดตามความคืบหน้าในการช่วยเหลือและเยียวยาผู้ประกอบการรถตู้โดยสารประจำทาง ในประเด็นการขอยืดอายุรถจาก 12 ปี เป็น 13 ปี และการต่ออายุรถหมวด ช. การออกบัตรส่วนลดค่าเชื้อเพลิงสำหรับรถตู้โดยสารสาธารณะ ส่วนลดค่าบริการรายปีเครื่องติดตาม GPS และจุดจำหน่ายตั๋วโดยสารที่สถานีขนส่งผู้โดยสารกรุงเทพฯ (หมอชิต) โดยมีนางสิริรัตน์ วีรวิศาล นายเสกสม อัครพันธุ์ รองอธิบดีกรมการขนส่งทางบก นายกุณฑล ฉายศิริ ผู้ช่วยกรรมการผู้จัดการใหญ่ ฝ่ายบริหารการเดินรถ บริษัท ขนส่ง จำกัด พร้อมด้วยผู้บริหารและเจ้าหน้าที่กรมการขนส่งทางบก ร่วมให้ข้อมูล และสมาคมธุรกิจรถตู้ต่างจังหวัด นำโดยนายบุญส่ง ศรีสกุล รองนายกสมาคมธุรกิจรถตู้ต่างจังหวัด เข้าร่วมประชุมดังกล่าว
วันศุกร์ที่ 11 พฤศจิกายน 2565
รัฐมนตรีว่าการกระทรวงวัฒนธรรมบรรจุของเครื่องอุปโภคบริโภค กิจกรรมศาสนิกสัมพันธ์ช่วยเหลือผู้ประสบภัย จังหวัดพระนครศรีอยุธยา
รัฐมนตรีว่าการกระทรวงวัฒนธรรมบรรจุของเครื่องอุปโภคบริโภค กิจกรรมศาสนิกสัมพันธ์ช่วยเหลือผู้ประสบภัย จังหวัดพระนครศรีอยุธยา
เมื่อวันที่ 10 พฤศจิกายน 2565 นายอิทธิพล คุณปลื้ม รัฐมนตรีว่าการกระทรวงวัฒนธรรม นางยุพา ทวีวัฒนะกิจบวร ปลัดกระทรวงวัฒนธรรม นายชัยพล สุขเอี่ยม อธิบดีกรมการศาสนา ร่วมกับผู้บริหารกรมการศาสนา บรรจุของเครื่องอุปโภคบริโภค กิจกรรมศาสนิกสัมพันธ์ช่วยเหลือผู้ประสบภัย จังหวัดพระนครศรีอยุธยา ณ ห้องโถงชั้น 1 กระทรวงวัฒนธรรม กรุงเทพมหานคร
วันศุกร์ที่ 11 พฤศจิกายน 2565
นายกรัฐมนตรีห่วงใยปัญหาเด็กในสถานสงเคราะห์เอกชน กำชับ พม. เร่งตรวจสอบมาตรฐานสถานรองรับเด็กทั่วประเทศ
นายกรัฐมนตรีห่วงใยปัญหาเด็กในสถานสงเคราะห์เอกชน กำชับ พม. เร่งตรวจสอบมาตรฐานสถานรองรับเด็กทั่วประเทศ
วันที่ 11 พฤศจิกายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมรับทราบความคืบหน้าการช่วยเหลือเด็กจากสถานสงเคราะห์แห่งหนึ่งในจังหวัดสมุทรสงคราม หลังจากถูกร้องเรียนว่าทำร้ายเด็ก ซึ่งกระทรวงการพัฒนาสังคมและความมั่นคงของมนุษย์ โดยพัฒนาสังคมและความมั่นคงของมนุษย์จังหวัดสมุทรสงคราม พร้อมด้วยพนักงานเจ้าหน้าที่ในการสงเคราะห์เด็กและคุ้มครองสวัสดิภาพเด็ก ตาม พ.ร.บ.คุ้มครองเด็ก พ.ศ. 2546 ได้นำเด็กที่เหลืออยู่ จำนวน 10 คนสุดท้าย อายุระหว่าง 4 - 13 ปี ออกมาจากสถานสงเคราะห์เด็กเอกชนแห่งหนึ่งในจังหวัดสมุทรสงครามแล้ว เมื่อช่วงเย็นของวานนี้ (10 พ.ย. 65)
ขณะนี้ เด็กทั้งหมดอยู่ในความคุ้มครองสวัสดิภาพในสถานรองรับเด็กของกระทรวง พม. เรียบร้อยแล้ว ส่วนสถานสงเคราะห์เด็กเอกชนดังกล่าว ผู้ว่าราชการจังหวัดสมุทรสงครามได้ลงนามในคำสั่งจังหวัด เพื่อเพิกถอนใบอนุญาตในการจัดตั้งสถานสงเคราะห์ฯ มีผลตั้งแต่วันที่ 10 พ.ย. 65 สำหรับกระบวนการช่วยเหลือเด็กต่อไปนั้น กระทรวง พม. โดยทีม One Home พม. จังหวัดสมุทรสงคราม จะเร่งสอบประวัติเด็ก ประเมินทางสังคม และประเมินภาวะช่วงอายุเด็ก รวมถึงการติดตามหาครอบครัวและญาติพี่น้อง เพื่อประสานรับเด็กกลับบ้าน หากไม่พร้อมดูแล กระทรวง พม. มีสถานสงเคราะห์เด็กในสังกัดไว้รองรับเพื่อให้ความดูแลคุ้มครองตาม พ.ร.บ.คุ้มครองเด็ก พ.ศ. 2546 จากนั้น จะวางแผนการช่วยเหลือในด้านต่างๆ ร่วมกับหน่วยงานที่เกี่ยวข้องต่อไป ส่วนเรื่องการเรียนหนังสือของเด็ก ขออย่าได้เป็นกังวล เพราะระหว่างนี้ เด็กทุกคนจะได้เรียนผ่านระบบออนไลน์อย่างต่อเนื่อง
“พลเอก ประยุทธ์ จันทร์โอชา นายกรัฐมนตรีแสดงความห่วงใยต่อกรณีดังกล่าว กำชับให้กระทรวงการพัฒนาสังคมและความมั่นคงของมนุษย์ เร่งตรวจสอบการดำเนินงานของสถานรองรับเด็กทั่วประเทศ เพื่อให้สามารถดูแลเด็กได้อย่างถูกต้องตามมาตรฐานและกฎหมายที่กำหนด พร้อมประเมินผลและตรวจสอบการดำเนินงานเกี่ยวกับการสงเคราะห์ในรูปแบบสถานสงเคราะห์เอกชน ให้ความรู้กับผู้ได้รับใบอนุญาต รวมทั้งผู้ดูแลเด็กให้เป็นไปตามมาตรฐานตามกฎหมายและระเบียบที่เกี่ยวข้องต่อไป” นางสาวรัชดา กล่าว
วันศุกร์ที่ 11 พฤศจิกายน 2565
พม. ช่วยเด็ก 10 คนสุดท้ายออกจากสถานสงเคราะห์เอกชนแล้ว ที่ จ.สมุทรสงคราม  พร้อมเร่งตรวจสอบมาตรฐานสถานรองรับเด็กทั่วประเทศ
พม. ช่วยเด็ก 10 คนสุดท้ายออกจากสถานสงเคราะห์เอกชนแล้ว ที่ จ.สมุทรสงคราม  พร้อมเร่งตรวจสอบมาตรฐานสถานรองรับเด็กทั่วประเทศ
วันนี้ (11 พ.ย. 65) เวลา 08.00 น. นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เปิดเผยว่า เมื่อช่วงเย็นของวานนี้ (10 พ.ย. 65) พัฒนาสังคมและความมั่นคงของมนุษย์จังหวัดสมุทรสงคราม พร้อมด้วยพนักงานเจ้าหน้าที่ในการสงเคราะห์เด็กและคุ้มครองสวัสดิภาพเด็ก ตาม พ.ร.บ.คุ้มครองเด็ก พ.ศ. 2546 ได้นำเด็กที่เหลืออยู่ จำนวน 10 คนสุดท้าย อายุระหว่าง 4 - 13 ปี ออกมาจากสถานสงเคราะห์เด็กเอกชนแห่งหนึ่งในจังหวัดสมุทรสงครามแล้ว หลังจากถูกร้องเรียนว่าทำร้ายร่างกายเด็ก ขณะนี้ เด็กทั้งหมดอยู่ในความคุ้มครองสวัสดิภาพในสถานรองรับเด็กของกระทรวง พม. เรียบร้อยแล้ว ส่วนสถานสงเคราะห์เด็กเอกชนดังกล่าว ผู้ว่าราชการจังหวัดสมุทรสงครามได้ลงนามในคำสั่งจังหวัด เพื่อเพิกถอนใบอนุญาตในการจัดตั้งสถานสงเคราะห์ฯ มีผลตั้งแต่วันที่ 10 พ.ย. 65
นายอนุกูล กล่าวเพิ่มเติมว่า กระบวนการช่วยเหลือเด็กต่อไปนั้น กระทรวง พม. โดยทีม One Home พม. จังหวัดสมุทรสงคราม จะเร่งสอบประวัติเด็ก ประเมินทางสังคม และประเมินภาวะช่วงอายุเด็ก รวมถึงการติดตามหาครอบครัวและญาติพี่น้อง เพื่อประสานรับเด็กกลับบ้าน หากไม่พร้อมดูแล กระทรวง พม. มีสถานสงเคราะห์เด็กในสังกัดไว้รองรับเพื่อให้ความดูแลคุ้มครองตาม พ.ร.บ.คุ้มครองเด็ก พ.ศ. 2546 จากนั้น จะวางแผนการช่วยเหลือในด้านต่างๆ ร่วมกับหน่วยงานที่เกี่ยวข้องต่อไป ส่วนเรื่องการเรียนหนังสือของเด็ก ขออย่าได้เป็นกังวล เพราะระหว่างนี้ เด็กทุกคนจะได้เรียนผ่านระบบออนไลน์อย่างต่อเนื่องนอกจากนี้ กระทรวง พม. ได้เร่งตรวจสอบการดำเนินงานของสถานรองรับเด็กทั่วประเทศ เพื่อให้สามารถดูแลเด็กได้อย่างถูกต้องตามมาตรฐานและกฎหมายที่กำหนดต่อไป
วันศุกร์ที่ 11 พฤศจิกายน 2565
ข่าวดี! กรุงเทพฯ คว้ารางวัล Most Improved Award 2022 พัฒนาอุตสาหกรรมไมซ์และท่องเที่ยวอย่างก้าวกระโดด
.....
อีกหนึ่งข่าวดีสำหรับประเทศไทย เมื่อกรุงเทพมหานคร ได้รับรางวัลในฐานะเมืองที่มีคะแนนปรับปรุงการพัฒนาอย่างยั่งยืนในอุตสาหกรรมไมซ์และท่องเที่ยวเพิ่มขึ้นอย่างก้าวกระโดดเพิ่มจากปีก่อนหน้ามากที่สุด (73.66%) จาก Global Destination Sustainability Index (GDS-Index) ในหมวด Most Improved Award 2022
.
โดยมีการประกาศผลภายในงาน ICCA Annual Congress 2022 ซึ่งเป็นงานประชุมประจำปีของสมาคมอุตสาหกรรมการประชุมนานาชาติหรือ International Congress and Convention Association ที่จัดขึ้นเมื่อวันที่ 9 พ.ย. 65 ณ เมืองคราโคว ประเทศโปแลนด์
.
ในปีนี้ มีเมือง 66 เมืองเข้าร่วมแสดงผลงาน แต่มีเพียง 30 เมือง รวมทั้งกรุงเทพฯ ได้รับเลือกเป็นเมืองที่มีผลงานระดับ Top 30 และมีเพียง 1 เมืองที่ได้รับรางวัลในแต่ละหมวด ประกอบด้วย Innovation Award, Leadership Award, และ Most Improved Award ที่กรุงเทพฯ ได้รับรางวัล แสดงให้เห็นว่าอุตสาหกรรมไมซ์ของไทยมีความโดดเด่น และได้รับความนิยมอย่างสูงในด้านการประชุมและท่องเที่ยว
.
อ้างอิงจากhttps://www.gds.earth/awards/
#ไทยคู่ฟ้า#สื่อสารรัฐบาลไทย
-------------------
วันศุกร์ที่ 11 พฤศจิกายน 2565
นายกรัฐมนตรีชื่นชมนักวิจัยไทย ค้นพบสเปรย์พ่นจมูกสารสกัดจากเปลือกมะนาว ป้องกันเชื้อโควิด-ไข้หวัดใหญ่- RSV ' ได้สำเร็จเป็นครั้งแรกในโลก
นายกรัฐมนตรีชื่นชมนักวิจัยไทย ค้นพบสเปรย์พ่นจมูกสารสกัดจากเปลือกมะนาว ป้องกันเชื้อโควิด-ไข้หวัดใหญ่- RSV ' ได้สำเร็จเป็นครั้งแรกในโลก
วันที่ 11 พฤศจิกายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี และรัฐบาลให้ความสำคัญในการส่งเสริมสนับสนุนสร้างนวัตกรรมด้านการแพทย์ เพื่อผลักดันให้ประเทศไทยศูนย์กลางทางการแพทย์ในภูมิภาค โดยนายกรัฐมนตรีได้ติดตามผลงานการคิดค้นของคนไทยอย่างใกล้ชิด พร้อมชื่นชมความสำเร็จนักวิจัยที่ได้คิดค้นพัฒนาผลงานนวัตกรรมด้านสุขภาพเกิดผลสำเร็จอย่างต่อเนื่อง
ผลจากการสนับสนุนของรัฐบาล และความสามารถของนักวิจัยไทย ทำให้ศูนย์พันธุวิศวกรรมและเทคโนโลยีชีวภาพแห่งชาติ (ไบโอเทค) คณะเวชศาสตร์เขตร้อน มหาวิทยาลัยมหิดล บริษัทควอนตัม ไบโอเทค จำกัด และบริษัทเฮลท์ลีด จำกัด (มหาชน) คิดค้น “สเปรย์พ่นจมูกเบซูโตะ เคลียร์ (Besuto Qlears)” สารธรรมชาติสกัดจากเปลือกมะนาวที่ช่วยยับยั้งและป้องกันเชื้อไวรัสก่อโรคทางเดินหายใจ เช่น SARs-COV-2 (โควิด19) ไข้หวัดใหญ่ (H1N1) และRSV ได้สำเร็จเป็นครั้งแรกในโลก ซึ่งผลงานวิจัยชิ้นนี้ อยู่ภายใต้โปรแกรมสนับสนุนการพัฒนาเทคโนโลยีและนวัตกรรม (ITAP) สำนักงานพัฒนาวิทยาศาสตร์และเทคโนโลยีแห่งชาติ (สวทช.) โดยคณะผู้วิจัยได้ต่อยอดความสำเร็จจากโครงการ “ การศึกษากระบวนการไบโอรีไฟเนอรีของเปลือกมะนาวเพื่อให้ได้สารลิโมนีนคุณภาพสูงเพื่อใช้ในกระบวนการผลิตสารชีวเคมีภัณฑ์” โดยทำการวิจัยนำเปลือกมะนาวมาเพิ่มมูลค่าทางเศรษฐกิจ ด้วยกระบวนการที่เป็นมิตรต่อสิ่งแวดล้อม เพื่อนำไปใช้เป็นส่วนผสมในผลิตภัณฑ์เพื่อสุขภาพ ซึ่งสารสกัดจากเปลือกมะนาว ได้รับการทดสอบจากศูนย์นาโนเทคโนโลยีแห่งชาติ (นาโนเทค) แล้วพบว่า ช่วยลดการอักเสบในระดับเซลล์ ลดการอักเสบที่เกิดขึ้นจากการติดเชื้อไวรัส และบรรเทาอาการภูมิแพ้ และช่วยป้องกันการเข้าสู่เซลล์ของไวรัสจำลอง SARS-CoV-2 pseudovirus ได้เป็นที่น่าพอใจอย่างมาก
นางสาวรัชดา กล่าวต่อว่า การประเมินความปลอดภัยและประสิทธิภาพในการยับยั้งเชื้อไวรัสก่อโรคทางเดินหายใจ ของภาควิชาจุลชีววิทยาและอิมมิวโนโลยี คณะเวชศาสตร์เขตร้อน มหาวิทยาลัยมหิดล พบว่า การออกฤทธิ์ของยา มีความปลอดภัยสูงกว่า 94.85% และผลการทดสอบประสิทธิภาพการยับยั้งเชื้อไวรัสก่อโรคทางเดินหายใจ ตามมาตรฐาน ASTM E1053-20 ได้แก่ SARs-CoV-2 (COVID-19), Influenza A, และ Human Coronavirus มีประสิทธิภาพการยับยั้งเชื้อไวรัสมากกว่า 99.9% ส่วนไวรัส RSV แม้จะฆ่าเชื้อได้ยาก แต่มีประสิทธิภาพยับยั้งเชื้อได้มากกว่า 90%
ทั้งนี้ สเปรย์พ่นจมูกเบซูโตะ เคลียร์ 1 ขวด ปริมาณ 20 มิลลิลิตร พ่นได้มากกว่า 200 ครั้ง ปกป้องได้ยาวนาน 3-4 ชั่วโมงต่อการพ่น 1 ครั้ง ไม่มีสารสเตียรอยด์ ปลอดภัยใช้ได้ทุกวัน สามารถใช้ได้ในเด็กตั้งแต่อายุ 2 ขวบครึ่งขึ้นไป โดยผ่านการรับรองคุณภาพจากทาง อย. และได้รับใบจดแจ้งผลิตภัณฑ์เครื่องมือแพทย์เรียบร้อยแล้ว และในอนาคตคาดว่าจะมีการต่อยอดในการพัฒนาเป็นยาต่อไป ปัจจุบัน สเปรย์พ่นจมูกเบซูโตะ เคลียร์ ขนาด 20 มิลลิลิตร พร้อมจำหน่ายในไทยแล้ว หาซื้อได้ที่ ร้านขายยา Pharmax, ICare Vitaminclub และ Super Drug รวมถึงช่องทางออนไลน์ด้วย